Christina Olumeko (ALT), 2025-05-16:
Tak for ordet, formand, og tak til SF for at give Folketinget anledning til at drøfte Trivselskommissionens grundige arbejde og anbefalinger.
Tak i øvrigt for en rigtig spændende debat, jeg synes, der har været mange gode taler.
Vækst, forbrug og arbejdsudbud er ikke mål i sig selv, men alligevel har det netop været målet i rigtig mange år i dansk politik.
Det politiske kompas har simpelt hen været indstillet forkert.
Det stod også klart, da regeringen med statsminister Mette Frederiksen i spidsen proklamerede, at arbejdsudbud var den vigtigste valuta i dansk politik.
Når man reducerer målet om politik til et slag om, hvem der kan få flest mulige danskere ud på arbejdsmarkedet i længst tid, så ser det måske rigt ud i et regneark, men det er fattigt for et samfund.
For Alternativet kunne det ikke skære mere i vores ører.
For os er det vigtigste i dansk politik livskvalitet, og at flere mennesker trives i vores samfund.
Trivsel er forudsætningen for at kunne knytte sig til mennesker, trivsel er forudsætningen for læring og karakterdannelse, og trivsel er forudsætningen for et godt ungdomsliv.
Når en tredjedel af kvinderne og hver femte mand i alderen 16 til 24 år har et dårligt mentalt helbred, har vi nogle grundlæggende udfordringer.
I stedet for at symptombehandle unges mistrivsel, typisk med psykologhjælp, er vi nødt til at lave strukturelle forandringer, der skaber rammer for trivslen.
I Alternativet er vi derfor rigtig glade for, at Trivselskommissionen foreslår strukturelle forandringer.
Vi skal nemlig sætte ind på flere områder for at få livskvaliteten op blandt børn og unge.
Nogle af de mange forslag, som Trivselskommissionen har foreslået, vil jeg også fremhæve her.
Følelsen af at høre til og være en del af et trygt og meningsfuldt fællesskab er en af de vigtigste faktorer for mental sundhed og trivsel, og derfor er det for Alternativet vigtigt at give flere unge mulighed for at tage på efterskole, højskole aftenskole for.
Det er blevet så dyrt, at unge fra lavindkomstfamilier reelt ikke har muligheden i mange tilfælde.
Den udvikling skal vendes, og det skal igen være en mulighed, som er alle unge forundt i løbet af livet.
Det samme gælder deltagelse i foreningslivet.
Foreninger og frivillige fællesskaber spiller en afgørende rolle for børns og unges trivsel.
Engagement i foreninger, hvad enten det er sport, spejder, musik eller noget helt fjerde, skaber vigtige tilhørsforhold og oplevelsen af medansvar.
Derfor støtter vi kommissionens anbefalinger om fritidspas i alle kommuner, at vi styrker de fritidspædagogiske tilbud som sfo og klub, og ikke mindst, at vi laver en stabil grundfinansiering for civilsamfundet.
Målet for Alternativet er, at alle børn og unge har en fritidsaktivitet.
Børn og unge skal også have frirum til at udtrykke sig, blive inspireret og udvikle empati for andre.
Derfor skal vi styrke de mange kulturtilbud, uanset om det er teater, musik, dans, billedkunst eller litteratur.
I Alternativet ønsker vi, at alle børn og unge, uanset hvor de bor og hvilken baggrund de har, får reel adgang til kunst og kultur.
Vi skal styrke læseglæden, ungdomskulturhusene og bibliotekerne.
Og så er vi ikke mindst glade for, at Moderaterne har taget en gammel mærkesag for Alternativet til sig, nemlig kulturpasset, som vi glæder os til at se resultaterne af.
Uddannelsessystemet har også stor betydning for børns og unges trivsel.
De seneste års uddannelsespolitik har været fokuseret på at presse unge til at tage den lige vej gennem uddannelsessystemet, så hurtigt som muligt, helst uden at skifte mening og helst lige præcis det, som arbejdsmarkedet har brug for – endnu en konsekvens af, at arbejdsudbud skulle være den vigtigste valuta i dansk politik.
I stedet skal vi skabe grobund for mere underviserkontakt, vejledning og feedback, og vi skal rykke fokusset på prøver og karakterer over til læring og udvikling.
Det er uddannelser med trivsel i fokus.
Så vil jeg også gerne, som jeg har gjort i flere af mine spørgsmål til ordførerne her, fremhæve det, der mangler i kommissionens anbefalinger, nemlig lgbt+-elevers mistrivsel.
Kommissionen fremhæver netop, at det er problem, men kommer ikke med konkrete anbefalinger til, hvordan vi løser det.
Og min opfordring til hr. Mattias Tesfaye og regeringen generelt er ikke at glemme det.
Det skal med i de forhandlinger, der kommer i de forskellige ministerier.
Så er der meget andet at komme ind på.
Jeg vil gerne rose blandt Liberal Alliance og Moderaterne for at nævne det digitale liv.
Der var vi i Alternativet meget enige i det, I sagde.
Og så vil jeg til sidst bare sige særlig tak Trivselskommissionen for et solidt stykke arbejde og særlig også det embedsværk, der har betjent kommissionen.
Tak for ordet.